Národná rada Slovenskej republiky

## **V. volebné obdobie**

 Číslo: CRD-2029/2011

**376a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov (tlač **376)** v druhom čítaní

 Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov (tlač **376)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 30. júna 2011 č. 515 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárstvo, výstavbu a dopravu

Výboru Národnej rady Slovenskej republiky pre pôdohospodárstvo a životné prostredie.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 24. augusta 2011 č. 266.
* Výbor Národnej rady Slovenskej republiky pre hospodárstvo, výstavbu a dopravu, uznesením z 25. augusta 2011 č. 182.
* Výbor Národnej rady Slovenskej republiky pre pôdohospodárstvo a životné prostredie uznesením z 31. augusta 2011 č. 107.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I sa za 8. bod vkladá nový 9. bod, ktorý znie:

9. „§ 2 sa dopĺňa písmenom x), ktoré znie::

„x) kultúrou bezpečnosti postoje a zásady správania sa držiteľa povolenia a jeho zamestnancov schválené štatutárnym orgánom a pochopené a podporované všetkými zamestnancami, ktoré zabezpečia prioritu jadrovej bezpečnosti nad všetkým ostatným.“.“.

Nasledujúce body sa prečíslujú.

Vymedzuje sa definícia Kultúry bezpečnosti.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 10. bod vkladá nový 11. bod, ktorý znie:

„V §3 ods. 9 sa slová „založená alebo zriadená“ nahrádzajú slovami „založená, zriadená alebo poverená.“

Nasledujúce body sa prečíslujú.

Ide o precizovanie možnosti pre Ministerstvo hospodárstva Slovenskej republiky poveriť právnickú osobu s väčšinovou alebo 100%nou majetkovou účasťou štátu vykonávať ukladanie rádioaktívnych odpadov.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I v 14. bode sa v §4 ods. 1 písm. o) na konci ustanovenia vypúšťajú slová „ak sú dostupné a použiteľné“

Ide o logicky nadbytočné slová.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I v 29. bode v §10 ods. 1 písm. s) znie:

„s) zabezpečiť, aby pred prijatím opatrenia vo vzťahu k jadrovej bezpečnosti bola vykonaná analýza a konzultácia s odborníkmi s príslušnej oblasti, ktorí sa nepodieľali na tvorbe opatrenia alebo analýzy k nemu, tak aby boli opatrenia kvalifikované a aby boli zohľadnené všetky bezpečnostné aspekty navrhovaného opatrenia,“.

V prípade realizácie zmien na jadrovom zariadení musí držiteľ povolenia vykonať svojimi zamestnancami alebo externými osobami analýzu, či realizovaná zmena nebude mať negatívny vplyv na jadrovú bezpečnosť. Ide o požiadavku skupiny WENRA v referenčnej úrovni čl. 3. 2 – časť zmeny, resp. B/2.5.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. K čl. I 30. bod v poznámke pod čiarou k odkazu 21 sa v druhom odseku v zátvorke za slová „Mimoriadne vydanie Ú.v. EÚ, kap. 12/zv. 2“ vkladá bodkočiarka a slová „ Ú.v. ES L 315, 9.12.1999.“ a v treťom odseku v zátvorke za slová „Mimoriadne vydanie Ú.v. EÚ, kap. 12/zv. 2“ sa vkladá bodkočiarka a slová „ Ú.v. ES L 138, 9.6.2000.“.

Ide o legislatívno-technickú pripomienku v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre hospodárstvo, výstavbu a dopravu**

**Výbor NR SR pre pôdohospodárstvo a životné prostredie**

***Gestorský výbor odporúča schváliť***

1. V čl. I v 33. bode v §23 ods. 2 písm. b) znie:

„ b) plniť oznamovacie povinnosti vo vzťahu k úradu, ako aj nepretržite plniť a pravidelne vyhodnocovať požiadavky na jadrovú bezpečnosť za účelom zvyšovania jadrovej bezpečnosti na najvyššiu rozumne dosiahnuteľnú úroveň pri uplatňovaní kultúry bezpečnosti,“

Ide o zmenu súvisiacu s bodom 1 pozmeňujúceho návrhu, ktorý vymedzuje definíciu kultúry bezpečnosti v § 2 písm. x).

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I v 33. bode v § 23 ods. 2 písm. r) sa slová „podľa tretieho bodu“ sa nahrádzajú slovami „podľa písmena q)“.

Spresnenie vnútorného odkazu.

**Ústavnoprávny výbor NR SR**

**Výbor NR SR pre hospodárstvo, výstavbu a dopravu**

**Výbor NR SR pre pôdohospodárstvo a životné prostredie**

***Gestorský výbor odporúča schváliť***

1. V 47. bode v navrhovanom §37bb sa slovo „október“ vo všetkých tvaroch nahrádza slovom „november“ vo všetkých tvaroch.

Ide o úpravu termínu účinnosti zákona vzhľadom na dĺžku legislatívneho procesu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V článku II sa slovo ,,októbra“ nahrádza slovom „novembra“.

Ide o úpravu termínu účinnosti zákona vzhľadom na dĺžku legislatívneho procesu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 9** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením zo 6. septembra 2011 č. 193.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 6. septembra 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu